**Kontrakt**

**Region Sjælland**

**Udbud af IT-KONSULENTYDELSER**

***Vejledning til tilbudsgiver***

*Kontrakten skal medsendes tilbuddet, og tilbudsgiver skal udfylde følgende punkter i kontrakten:*

* *Punkt 1: Kontraktens parter*
* *Punkt 23: Underskrifter*

**Indholdsfortegnelse**

[1. Aftalens parter 1](#_Toc428966212)

[2. Aftalens formål og indhold 1](#_Toc428966213)

[3. Løsningsbeskrivelse 1](#_Toc428966214)

[4. Opgavevaretagelsen 1](#_Toc428966215)

[5. Tilbudte konsulenter samt udskiftning af disse 2](#_Toc428966216)

[6. Leveringstid 2](#_Toc428966217)

[7. Afrapportering 2](#_Toc428966218)

[8. Leverandørens garantier 2](#_Toc428966219)

[9. Ophævelse og øvrige misligholdelsesbeføjelser 3](#_Toc428966220)

[10. Forhold hos Kunden 3](#_Toc428966221)

[11. Tredjemands rettigheder 4](#_Toc428966222)

[12. Rettigheder 4](#_Toc428966223)

[13. Fortrolighed 4](#_Toc428966224)

[14. Brug af Kunden som reference 5](#_Toc428966225)

[15. Habilitet 5](#_Toc428966226)

[16. Aktindsigt 5](#_Toc428966227)

[17. Force majeure 5](#_Toc428966228)

[18. Overdragelse 6](#_Toc428966229)

[19. Tvister, lovvalg og værneting 6](#_Toc428966230)

[20. Pris 6](#_Toc428966231)

[21. Rejsegodtgørelse 6](#_Toc428966232)

[22. Ikrafttrædelse og varighed 6](#_Toc428966233)

[23. Underskrifter 6](#_Toc428966234)

**Bilagsfortegnelse**

Bilag 1 Kravspecifikation

Bilag 1A Løsningsbeskrivelse

Bilag 2 Samarbejdsorganisation og konsulenter

Bilag 3 Priser og afregning

Bilag 3A Tilbudsgivers priser

# Aftalens parter

Denne aftales parter er

Region Sjælland

Ærtekildevej 1

4100 Ringsted

Tlf. nr. +45 20 68 91 39

 (i det følgende benævnt Kunden)

og

[Navn]

[Adresse]

[Adresse]

[CVR nr.]

(i det følgende benævnt Leverandøren)

Nærværende kontrakt indgået på baggrund af et offentligt udbud, der har været annonceret på udbud.dk

# Aftalens formål og indhold

Aftalen vedrører it- konsulentydelser (i det følgende benævnt konsulentydelser) til brug for implementering af HP Service Manager (HP SM) til version 9.4X, som overordnet er beskrevet i kravspecifikation, jf. bilag 1.

# Løsningsbeskrivelse

Leverandørens løsningsbeskrivelse fremgår af bilag 1A.

# Opgavevaretagelsen

Det er et krav, at konsulenterne altid arbejder på baggrund af én af Kunden godkendt løsningsbeskrivelse og estimat. Enten vil Kunden udarbejde en kravspecifikation for opgaven, hvorefter konsulenterne udarbejder løsningsbeskrivelse og estimat, ellers vil konsulenterne udarbejde løsningsbeskrivelse og estimat på baggrund af en eller flere afklaringsmøder.

Når Kunden har godkendt løsningsbeskrivelse, kan konsulentopgaven igangsættes.

Medmindre andet aftales, skal konkrete konsulentydelser udføres hos Kunden enten i Sorø eller Ringsted.

Kunden kan efter aftale stille arbejdsplads og udstyr til rådighed i det omfang, udførelse af de af aftalen omfattede konsulentydelser skal ske hos Kunden. Den almindelige arbejdstid vil være indenfor normaltid hos Kunden alle arbejdsdage. Normaltid er mandag – torsdag fra kl. 08.00 – 15.30 og fredag fra kl. 08.00 – 15.00.

# Tilbudte konsulenter samt udskiftning af disse

Kunden kan afgive en sagligt begrundet anmodning om udskiftning af konsulenter, som Leverandøren er forpligtet til at acceptere, medmindre Leverandørens opfyldelse af aftalen derved bringes i fare.

Leverandøren skal af hensyn til kontinuiteten i arbejdet undgå udskiftning af konsulenter, så længe en opgave løber. Udskiftning kan kun ske, såfremt ansættelsesforholdet ophører, eller såfremt behovet for udskiftning skyldes de pågældende personers personlige forhold eller andre udefrakommende omstændigheder, der ikke er under Leverandørens kontrol.

Såfremt Leverandøren undtagelsesvis er nødsaget til at udskifte en konsulent, må udskiftningen ikke påføre Kunden yderligere omkostninger.

Nye konsulenter skal have mindst samme eller tilsvarende kompetencer og kvalifikationer som udskiftede konsulenter. Udskiftningen må ikke have indvirkning på Leverandørens evne til at varetage udførelse af konsulentydelserne, herunder indebære, at opgavens færdiggørelse forsinkes.

# Leveringstid

## Start- og sluttidspunkt

Leverandørens konsulentydelser leveres inden for følgende terminer:

|  |  |
| --- | --- |
| **Tidspunkt for opgavestart** | Forventet 5. oktober 2015 |
| **Tidspunkt for afslutning af opgave** | Forventet primo 2016 |

## Opsigelse

Kunden kan opsige kontrakten med 14 dages varsel. Leverandøren berettiget til normalt vederlag i opsigelsesperioden. Dette vederlag er maksimeret til det vederlag, Leverandøren er berettiget i den foregående 14 dages periode (dog maksimum 37 timer pr. konsulent). Leverandøren er forpligtet til at beskæftige sine konsulenter til anden side med henblik på at nedsætte kravet på vederlaget fra Kunden i opsigelsesperioden.

Leverandøren kan ikke opsige kontrakten.

# Afrapportering

Leverandøren skal følge de aftalte tidsfrister og hver uge skriftligt udarbejde og fremsende oversigt over forbrugte timer og hver 14. dag fremsende en skriftlig beskrivelse af status på projektet. Den præcise afrapportering aftales ved opstart af konsulentydelser.

# Leverandørens garantier

Leverandøren garanterer, at de leverede konsulentydelser besidder alle de egenskaber og opfylder alle de krav, der fremgår af nærværende aftale.

Leverandøren garanterer, at konsulentydelserne udføres fagmæssigt korrekt, i overensstemmelse med god brancheskik og besidder de egenskaber, der må anses for sædvanlige i branchen.

Leverandøren garanterer, at konsulentydelserne opfylder den til enhver tid gældende lovgivning og de til enhver tid gældende relevante myndighedsforskrifter.

Såfremt en eller flere garantier måtte vise sig ikke at være opfyldt, påhviler det Leverandøren, uden forøgelse af nogen pris eller noget vederlag og inden for eventuelle i nærværende aftale fastsatte tidsfrister, at tage sådanne skridt, som måtte være nødvendige for at opfylde aftalen, herunder eventuelt at levere sådanne yderligere konsulentydelser, som måtte være nødvendige. Kunden kan gøre de misligholdelsesbeføjelser gældende, der i øvrigt fremgår af nærværende aftale.

# Ophævelse og øvrige misligholdelsesbeføjelser

Forsinkelse foreligger, såfremt udførelsen af konsulentydelser, for hvilke der er fastsat tidsfrister, ikke sker rettidigt, og dette skyldes forhold hos Leverandøren. Det påhviler Leverandøren at give skriftlig og begrundet meddelelse til Kunden straks, når Leverandøren må forudse, at der vil indtræde risiko for forsinkelse.

Der kan blive identificeret fejl og mangler i Leverandørens konsulentydelser. I det omfang disse kan kategoriseres som fejl, Leverandøren bærer ansvaret for, skal disse rettes til af Leverandøren uden honorering af tidsforbrug forbundet hermed.

Der foreligger en mangel ved Leverandørens konsulentydelser, såfremt disse ikke opfylder kravene eller de afgivne garantier i nærværende aftale, eller i øvrigt ikke er, som Kunden med rette kunne forvente på grundlag af indholdet af nærværende aftale. Det påhviler Leverandøren at give skriftlig og begrundet meddelelse til Kunden straks, når Leverandøren må forudse, at aftalen ikke bliver rigtigt opfyldt.

Aftalen kan ophæves, såfremt Leverandørens konsulentydelser gentagne gange er behæftet med væsentlige mangler eller forsinkelser.

Leverandøren er erstatningsansvarlig overfor Kunden efter dansk rets almindelige regler, men er dog ikke erstatningspligtig for driftstab, avancetab, tab af data eller andet indirekte tab, medmindre tabet kan henføres til Leverandørens eller Leverandørens personales forsætlige eller groft uagtsomme forhold.

En parts samlede erstatningspligt kan i disse tilfælde maksimalt udgøre 1,5 mio. kr.

Kunden er berettiget til at tilbageholde Leverandørens betaling, indtil konsulentydelserne er fri for fejl og mangler, der skyldes Leverandørens fejl.

# Forhold hos Kunden

Ved Kundens forsinkede betaling svares rente med rentelovens til enhver tid fastsatte rentesats.

Hvis fristen for rettidig betaling overskrides med mere end 60 dage, og dette skyldes forhold, Kunden bærer risikoen for, er Leverandøren derefter berettiget til at afgive skriftligt påkrav om, at aftalen ophæves, medmindre Kunden betaler det forsinkede beløb inden 30 dage fra modtagelsen af påkravet. Ved ophævelse er Kunden ikke erstatningsansvarlig for et eventuelt højere tab end ovennævnte rentebetaling, herunder avancetab.

I tilfælde af forsinkelse med Kundens medvirken til konsulentydelsernes udførelse (f.eks. fremskaffelse af relevante programmer), er Leverandøren alene berettiget til udskydelse af sine leveringsfrister med et tilsvarende antal dage, men ikke til rente eller erstatning.

# Tredjemands rettigheder

Leverandøren forpligter sig til at holde Kunden skadesløs for ethvert krav, der rejses af tredjemand mod Kunden for Leverandørens tilsidesættelse af tredjemands rettigheder, herunder ophavsrettigheder. Skadesløsholdelsen omfatter bl.a. erstatningsbeløb, godtgørelse, sagsomkostninger samt rimelige advokatomkostninger til Kundens varetagelse af sine interesser.

Rejses der sag mod Kunden med påstand om retskrænkelse, kan Kunden ved skriftligt påkrav tilpligte Leverandøren at overtage sagens førelse for egen regning og risiko.

# Rettigheder

Kunden erhverver alle rettigheder, herunder ophavsrettigheder og ejendomsret, til alt materiale i form af – men ikke begrænset til – programmering, dokumenter, rapporter, analyser, beskrivelser og kravspecifikationer, som Leverandøren frembringer som led i nærværende aftale. Kundens erhvervelse af rettighederne sker løbende i takt med Leverandørens frembringelse af materialet.

Materiale, der er udleveret eller stillet til rådighed af Kunden, må kun anvendes af Leverandøren til udførelse af den i bestillingen beskrevne opgave, medmindre andet aftales. Efter afslutning af bestillingen eller på Kundens påkrav herom, skal sådant materiale uden ugrundet ophold tilbageleveres til Kunden.

Leverandøren er berettiget til at anvende den generelle viden, der erhverves ved udførelsen af de i nærværende aftale anførte konsulentydelser, til brug for le­verancer til tredjemand.

# Fortrolighed

Leverandøren og dennes personale er forpligtet til at iagttage fortrolighed med hensyn til de oplysninger vedrørende Kundens eller andres forhold, som Leverandøren opnår indsigt i under udførelse af konsulentydelser under denne aftale. Fortrolighedsforpligtelsen gælder også efter aftalens ophør uanset årsagen hertil.

# Brug af Kunden som reference

Leverandøren må anvende Kundens navn på en simpel referenceliste.

Yderligere brug af Kunden som reference må alene ske med Kundens forudgående skriftlige samtykke.

# Habilitet

Leverandøren erklærer, at Leverandøren ikke har påtaget sig eller vil påtage sig nogen opgave, som medfører, at der kan rejses rimelig tvivl om Leverandørens evne til fuldt ud at varetage Kundens interesser.

# Aktindsigt

Kunden er af offentlighedslovens regler om aktindsigt, hvorfor Kunden efter omstændighederne kan være forpligtet til at udlevere oplysninger vedrørende aftalen og udførelsen af konsulentydelser herunder.

# Force majeure

Hverken Leverandøren eller Kunden skal i henhold til den­ne aftale anses for ansvarlig over for den anden part, for så vidt den manglende opfyldelse af aftalen skyldes forhold, der ligger uden for partens kon­trol, og som parten ikke ved aftalens underskrift burde have taget i betragtning og ej heller burde have undgået eller overvundet. Forhold hos en underleveran­dør anses kun for force majeure, såfremt der for underleverandøren foreligger en hindring, der omfattes af 1. punktum, og som Leverandøren ikke burde have undgået eller overvundet.

Force majeure ved forsinkelse kan højst gøres gældende med det antal arbejdsdage, som force majeure situationen varer. Såfremt en tidsfrist for Leverandøren udskydes på grund af force majeure, udskydes de betalinger, der knytter sig dertil, tilsva­rende. Force majeure kan kun påberåbes, såfremt den pågældende part har givet skriftlig meddelelse herom til den anden part hurtigst muligt.

Den part, der ikke er ramt af force majeure situationen, er berettiget til at annullere aftalen med virkning for fremtiden, såfremt de aftalte konsulentydelser ikke bliver leveret i overensstemmelse med det fastlagte kvalitetsniveau i mere end 30 arbejdsdage, og såfremt situationen derefter ikke kan forventes at blive reetableret inden for en frist på 10 arbejdsdage.

Dette gælder dog ikke ved landsdækkende strejke og/eller lockout eller forhold, der rammer begge parter. I sådanne tilfælde er parterne forpligtet til at have et nødberedskab.

I tilfælde af annullation tilbageleverer hver part, hvad der er modtaget fra den anden part. Eventuelle forfaldne beløb betales, og hvor der er sket betaling, uden at realydelsen er leveret, tilbagebetales sådanne beløb. Der består herefter ikke yderligere krav mellem parterne.

# Overdragelse

Kunden har ret til at overdrage sine rettigheder og forpligtelser efter denne aftale til tredjemand - herunder, men ikke begrænset til, en anden offentlig institution eller en institution eller virksomhed, der ejes af det offentlige eller i det væsentligste drives for offentlige midler.

Leverandøren kan kun med Kundens skriftlige samtykke overdrage sine rettigheder og forpligtelser efter denne aftale til tredjemand.

# Tvister, lovvalg og værneting

Nærværende aftale er omfattet af dansk ret.

Såfremt der opstår en uoverensstemmelse mellem parterne i forbindelse med aftalen, skal parterne med en positiv, samarbejdende og ansvarlig holdning søge at indlede forhandlinger med henblik på at løse tvisten. Om nødvendigt skal forhandlingerne søges løftet op på it-direktør niveau.

Enhver tvist, som måtte opstå i forbindelse med denne aftale, som ikke kan løses ved forhandling, herunder tvister vedrørende aftalens eksistens eller gyldighed, skal afgøres ved voldgift ved Voldgiftsinstituttet efter de af Voldgiftsinstituttet vedtagne regler herom, som er gældende ved indledningen af voldgiftssagen.

# Pris

Opgaven honoreres efter medgået tid og forbrug.

Priserne fremgår af Bilag 3A til aftalen.

# Rejsegodtgørelse

Eventuel rejsegodtgørelse betales kun i det omfang, det er aftalt i forbindelse med den enkelte konsulentopgave.

Der betales ikke særskilt for tid og transport omkostninger til Ringsted og Sorø, hvor arbejdet kommer til at foregå.

# Ikrafttrædelse og varighed

Aftalen træder i kraft ved begge parters underskrift og løber i den oven for angivne periode eller indtil aftalen ophører i overensstemmelse med aftalens bestemmelser herom.

# Underskrifter

Nærværende kontrakt udarbejdet og underskrevet i 2 eksemplarer, hvoraf hver part besidder et.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

For [Leverandøren] For Kunden

[Navn] [Navn]

[Titel] [Titel]